KIRJALLINEN KYSYMYS E-0094/03

esittäjä(t): Laura González Álvarez (GUE/NGL) komissiolle

(28. tammikuuta 2003)

Aihe: Castril-joen juoksuttaminen Jabalcónin kanavaan Granadassa (Espanja)

Castril-joen suojeluyhdistys sekä eri kasteluyhdistysten puheenjohtajat, alueen kunnanhallitukset, Castril-Jabalcónin foorumin jäsenet ja useat luonnonsuojelujärjestöt ovat ilmoittaneet minulle vastustavansa hanketta johtaa Castril-joen vettä Jabalcónin kanavaan. Hanketta on esittänyt Confedaración Hidrogáfica del Guadalquivir, ja sitä rahoitettaisiin yhteisön varoista. Kyseinen hanke esiteltiin julkisesti vuonna 2000, mutta se vedettiin pois ankarien sosiaalisten paineiden vuoksi, mikä osoitti, että hanke oli toteutuskelvoton. Samanaikaisesti on esitetty toista hanketta, jolla pyritään kunnostamaan Castril-joen rantoja ja metsittämään jokilaaksoa. Hankkeesta on tehty jo yli kaksituhatta valitusta.

Tämä kansallisen vesivarojen hallintasuunnitelman kannalta välttämättömänä pidetty hanke vaikuttaisi vakavasti alueen maanviljelijöihin, joista monet ovat erikoistuneet luonnonmukaiseen viljelyyn. Hanke vaikuttaisi luonnonalueisiin, eläimistöön, kasvistoon ja Sierra del Castrilin luonnonpuistoon, joka on ekologisesti hyvin arvokas ekosysteemi.

Jos tämä juoksuttamishanke toteutetaan, seuraavia direktiivejä saatetaan rikkoa:

a) Tiettyjen julkisten ja yksityisten hankkeiden ympäristövaikutusten arvioinnista annettu direktiivi 85/337/ETY(1), jota on muutettu direktiivillä 97/11/EY(2).

b) Luontotyyppien sekä luonnonvaraisen eläimistön ja kasviston suojelusta annettu direktiivi 92/43/ETY(3).

Mihin toimenpiteisiin komissio aikoo ryhtyä, varmistaakseen yhteisön ympäristölainsäädännön ja etenkin edellä mainittujen direktiivien noudattamisen?

(1) EYVL L 175, 5.7.1985, s. 40.

(2) EYVL L 73, 14.3.1997, s. 5.

(3) EYVL L 206, 22.7.1992, s. 7.

Margot Wallströmin komission puolesta antama vastaus

(25. helmikuuta 2003)

Ensinnäkin on hyvä muistaa, että Espanjan viranomaiset ovat esittäneet Sierra del Castrilin aluetta yhteisön kannalta merkittäväksi alueeksi ja sisällytettäväksi Natura 2000 -verkostoon. Se on luokiteltu myös luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) mukaiseksi lintujensuojelualueeksi. Direktiivin 92/43/ETY 6 artiklan mukaan kaikki suunnitelmat tai hankkeet, jotka saattavat vaikuttaa suojelualueeseen, on arvioitava asianmukaisesti sen kannalta, miten ne vaikuttavat alueen suojelutavoitteisiin. Viranomaiset antavat hyväksyntänsä suunnitelmalle tai hankkeelle vasta varmistuttuaan siitä, että se ei vaikuta kyseisen alueen koskemattomuuteen. Jos suunnitelma tai hanke on alueelle aiheutuvien vaikutusten arvioinnin kielteisestä tuloksesta huolimatta ja vaihtoehtoisten ratkaisujen puuttuessa kuitenkin toteutettava erittäin tärkeän yleisen edun kannalta pakottavista syistä, mukaan lukien sosiaaliset tai taloudelliset syyt, jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000:n yleinen kokonaisuus säilyy yhtenäisenä.

Direktiivin 85/337/ETY osalta, sellaisena kuin se on muutettuna direktiivillä 97/11/EY, on pidettävä mielessä, että 2 artiklan mukaan sellaisten hankkeiden, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia, vaikutukset on arvioitava ennen luvan myöntämistä. Tämä koskee direktiivin liitteissä I ja II lueteltuja hanketyyppejä. Kysymyksen aiheena oleva vedenjohtamishanke voisi kokonsa ja ominaispiirteidensä puolesta vastata liitteessä I olevaa 12 kohtaa tai liitteessä II olevaa 10 kohdan m alakohtaa. Ensiksi mainitussa tapauksessa ympäristövaikutusten arviointi olisi pakollinen. Jos taas kyseessä on liitteen II mukainen hanke, jäsenvaltio päättää itse tapauskohtaisesti tai asettamiaan perusteita noudattaen, onko hankkeelle tehtävä tällainen vaikutusten arviointi.

Parlamentin jäsenen antamista tiedoista ei käy ilmi, onko kyseiselle hankkeelle tehty ympäristövaikutusten arviointi. Näin ollen käsillä olevien tietojen perusteella komissio ei voi olettaa yhteisön lainsäädäntöä rikotun. Komissio ottaakin mahdollisimman pian yhteyttä Espanjan viranomaisiin pyytääkseen tietoja direktiivien 85/337/ETY ja 92/43/ETY mahdollisesta soveltamisesta kyseisessä tapauksessa. Komissio ryhtyy tarvittaessa toimiin varmistaakseen, että yhteisön oikeutta noudatetaan tässäkin tapauksessa.

(1) EYVL L 103, 25.4.1979.